Taxibestuurders se ‘roekelose gejaag’ veroordeelArgieffoto Sizakele Nkosi-Malobane, Gautengse LUR vir gemeenskapsveiligheid, het Maandag die gedrag en roekelose wyse waarop taxibestuurders in Gauteng bestuur veroordeel. Dit volg ná ŉ video op sosiale media aan die lig gekom het waar taxibestuurders in Kyalami, noord van Johannesburg, jaag en hul passasiers om hulp skree. Een sosialemediagebruiker het egter gesê dit was nie ŉ versnelren tussen die taxibestuurders nie, maar een taxibestuurder wat wou wegjaag omdat hy ŉ roete gebruik het wat nie sy roete was nie. Nkosi-Malobane het in ŉ verklaring motoriste, veral operateurs van openbare vervoer, versoek om versigtig op te tree om padveiligheid ŉ prioriteit te maak ná die voorval. “Ek is baie kwaad en baie geskok oor hierdie roekelose bestuur en die gedrag van ons taxibestuurders op paaie in Gauteng. Ek veroordeel hierdie kinderagtige optrede ten sterkste.” Hy het gesê ondanks verskeie padveiligheidsmaatreëls, is daar steeds ŉ toenemende aantal voorvalle van roekelose bestuur in Gauteng wat tot noodlottige ongelukke lei. “Die veiligheid van ons passasiers in ons openbarebestuurstelsel bly ŉ prioriteit vir wetstoepassersagentskappe.” Nkosi-Malobane het gesê sy sal seker maak dat wetstoepassersagentskappe onverpoosd werk om die saak te ondersoek en seker maak dat die oortreders aangekla word van roekelose of nalatige bestuur.